b'\n_START_ARTICLE_\nEesti kaitsej\xc3\xb5udude ajalugu\n_START_PARAGRAPH_\nEesti kaitsej\xc3\xb5udude ajalugu on \xc3\xbclevaade Eesti kaitsej\xc3\xb5udude arengust.\n_START_SECTION_\nMaailmas\xc3\xb5dade vahelise perioodi kaitsej\xc3\xb5ud\n_START_PARAGRAPH_\nP\xc3\xa4rast Vabaduss\xc3\xb5da s\xc3\xa4ilis Eesti riigikaitse struktuur laias laastus muutmatuna, seades eesm\xc3\xa4rgiks saada moodsa l\xc3\xa4\xc3\xa4neliku v\xc3\xa4ikeriigi armeeks. 1920. aastal viidi l\xc3\xa4bi Vabaduss\xc3\xb5ja jooksul sundmobilisatsiooni tulemusel moodustatud rahvav\xc3\xa4e demobilisatsioon, kaitsev\xc3\xa4gi v\xc3\xa4henes 74 769 mehelt 18 871-le. 1920. aasta m\xc3\xa4rtsis kaotati S\xc3\xb5jav\xc3\xa4gede \xc3\x9clemjuhataja ametikoht ning s\xc3\xb5jav\xc3\xa4e k\xc3\xb5rgem juht oli s\xc3\xb5jaminister (kes v\xc3\xb5is olla ka tsiviilisik), kellele Vabariigi valitsus m\xc3\xa4\xc3\xa4ras abi k\xc3\xb5rgemate s\xc3\xb5jav\xc3\xa4elaste hulgast. \xc3\x9clemjuhataja staabi asemele asutati S\xc3\xb5jav\xc3\xa4gede Staap, mille koosseisus oli kindralstaabi valitsus (1924. aastast kindralstaap) ja korraldusvalitsus. 1926. aastal s\xc3\xb5jav\xc3\xa4gede staap likvideeriti, valitsused j\xc3\xa4id alles._NEWLINE_Aastatel 1920\xe2\x80\x931921 v\xc3\xa4hendati s\xc3\xb5jav\xc3\xa4e koosseis 12 pataljonini kuue (hiljem viie) polgu alluvuses. 3. diviis likvideeriti, v\xc3\xa4eosad jagati 1. ja 2. diviisi vahel. Soomusrongide diviis reorganiseeriti Soomusrongide Brigaadiks. Suurt\xc3\xbckiv\xc3\xa4epolkudest tehti divisjonid, ratsav\xc3\xa4gi reorganiseeriti \xc3\xbcheks ratsapolguks. Lennuv\xc3\xa4esalkadest moodustati lennurood, mis 1921. aastal nimetati lennuv\xc3\xa4eks._NEWLINE_1921. aastal taastati 3. diviis keskusega P\xc3\xa4rnus. Aastatel 1921\xe2\x80\x931923 asutati viie jalav\xc3\xa4epolgu k\xc3\xb5rvale 3 \xc3\xbcksikpataljoni, suurt\xc3\xbckiv\xc3\xa4edivisjonid reorganiseeriti taas kolmeks suurt\xc3\xbckiv\xc3\xa4epolguks._NEWLINE_1922. aastal toimus Vabariigi Valitsuse 1921. aasta 3. novembri "Seadluse muudatuste kohta kaitsev\xc3\xa4e organisatsioonis ja terminoloogias" alusel Eesti rahvav\xc3\xa4e venep\xc3\xa4raste v\xc3\xa4eosade nimetuste asendamine L\xc3\xa4\xc3\xa4ne-Euroopas kasutatavate maa- ja merev\xc3\xa4e s\xc3\xb5jav\xc3\xa4eosade nimetustega (roodud \xe2\x80\x93 kompaniideks ja polgud r\xc3\xbcgementideks ning muudeti ka s\xc3\xb5jav\xc3\xa4e auastmete tabel._NEWLINE_1923. aastal l\xc3\xbchendati ka kaitsev\xc3\xa4e teenistusaja kestus seniselt 2 aastalt 1,5 aastani; s\xc3\xb5jav\xc3\xa4eosade korralduses aga jagati soomusrongide brigaad kaheks r\xc3\xbcgemendiks ja formeeriti Auto-Tankide Divisjon. 1924. aastal muudeti suurt\xc3\xbckiv\xc3\xa4er\xc3\xbcgemendid suurt\xc3\xbckigruppideks (divisjonideks), inseneripataljon jaotati side- ja pioneeripataljoniks. Jalav\xc3\xa4er\xc3\xbcgementide arv kasvas 7-ni, lennuv\xc3\xa4es moodustati lennuv\xc3\xa4er\xc3\xbcgement. Moodustati Ranna-, \xc3\x95hu- ja Sisekaitse Staap, millele allutati Tallinna garnisoni v\xc3\xa4eosad sh. lennuv\xc3\xa4gi._NEWLINE_S\xc3\xb5jav\xc3\xa4gede Staabi \xc3\xbclem ja s\xc3\xb5jaminister Nikolai Reek viis Eesti s\xc3\xb5jav\xc3\xa4e v\xc3\xa4lja\xc3\xb5ppe koosk\xc3\xb5lla Euroopa p\xc3\xb5him\xc3\xb5tetega. Esimese L\xc3\xa4\xc3\xa4nemere-\xc3\xa4\xc3\xa4rse taasiseseisvunud riigina rajas Eesti juba 1921. aastal oma K\xc3\xb5rgema S\xc3\xb5jakooli. 1923. aastal koondati k\xc3\xb5ik militaarsed \xc3\xb5ppeasutused S\xc3\xb5jav\xc3\xa4e \xc3\x9chendatud \xc3\x95ppeasutuste nime all organisatsiooniliseks tervikuks.'